د بامیان مغارو د سواد زده‌کړو له کورس نه د فارغه شوو مېرمنو جشن 
د دوشنبې په ورځ ناوخته «سلواغې ۸ مه» د بامیان ولایت په مرکز کې د بودا د دوو سترو مجسمو ترڅنګ په مغارو کې شاوخوا شپېته ښځو.
د بامیان د پوهنې د ریاست د سواد زده‌کړو امریت وايي، شاوخوا نهه میاشتې وړاندې د سیمې دوو اوسېدونکو په خپله خوښه په رضاکارانه ډول د بودا د «صلصال» په نوم د یوې سترې مجسمې ترڅنګ په یوې مغارې کې دغو ۶۰ ښځو ته په وړیا ډول د لیک لوست د زده‌کړو دوه کورسونه جوړ کړل. د بودا دوه ستر بوتان د طالبانو د واکمنۍ په وروستیو کلونو کې د دغې ډلې د وسله والو له خوا په بمومونو والوزول شول، د دغو بوتانو ترڅنګ په مغارو کې په لسګونو بې وزله کورنۍ اوسېږي. د مومنې په نوم یوه مېرمن، چې د دغه مغارو اوسېدونکو ته يې د سواد زده‌کړو کورس جوړ کړی او په کورس کې يې درس هم ورکاوه وايي، چې د دغه کورس د جوړولو هدف يې په بامیان کې د رضاکارانه کارونو ته د نورو هڅول دي. مېرمن مومنې وویل" زمونږ هدف د رضاکارانه کارونو ترسره کولو بهیر ته وده ورکول دي، مونږ باید دې ته په تمه نشو، چې د علم او پوهې په بدل کې پیسې لاس ته راوړو، دا چې ما د مغارو اوسېدونکو ته د سواد زده‌کړو کورس جوړ کړ دوهم دلیل یې دا وو، چې د دغو اوسېدونکو اقتصادي ستونزې وې، چې ورسره هغوی مخ دي". په بامیان کې د لیک لوست د زده کړو پروګرام د دغه ولایت د پوهنې ریاست د سواد د زده‌کړو د امریت له خوا د یو شمېر مدني ټولنو د ادارو په مرسته پرمخ وړل کېږي. د بامیان ولایت د پوهنې ریاست چارواکي وايي، په دغه ولایت کې د سواد د زده‌کړو د کورسونو ۸۰ فیصده زده کوونکي ښځې دي. دا ښځې، چې اوس یې لیک لوست زده‌کړی، وايي، چې غواړي خپلو زده‌کړو ته په ښوونځیو کې دوام ورکړي. د زینب په نوم د دغه کورس یوې فارغې امریکا غږ اشنا راډیو ته وویل، چې هیله دا وه، چې یوه ورځ دا هم لیک او لوست وکړای شي. میرمن زینب وویل" اوس، چې مې لیک او لوست زده‌کړی، غواړم نوره هم مخ ته لاړه شم او نورې زده کړې هم وکړم". مېرمن زینب له افغان حکومت وغوښتل، چې دې او د دې په څېر نورو ښځو ته دې په ښوونځیو کې د زده کړو امکانات برابر کړي. د بامیان د پوهنې ریاست وايي، چې دغو ښځو ته به د پوهنې وزارت له خوا د زده‌کړو د بهیر د چټکتیا په ښوونځي کې د زده‌کړو امکانات برابر کړي. د پوهنې رئیس ایوب اروین امریکا غږ اشنا راډیو ته وویل، چې هغوی، چې د زده‌کړو د بهیر د چټکتیا په ښوونځي کې شامل شي، د پوهنې په رسمي بهیر کې شاملیږي او خپلې زده کړې به د نورو زده کوونکو په څیر پر مخ بوځي. اوس مهال د بامیان په مرکز او د دغه ولایت د یکاولنګ په ولسوالۍ کې دغسې دوه ښوونځي جوړ شوي دي. سږکال په بامیان کې شاوخوا اوه زره زده‌کوونکي د سواد د زده کړو په کورسونو کې په زده کړو بوخت دي.